b"\n_START_ARTICLE_\nNumerianus\n_START_SECTION_\nForfremmet under sin far\n_START_PARAGRAPH_\nI 282 utropte legionene i \xc3\xb8vre Donau i Raetia og Noricum hans far Carus som keiser. Det ble begynnelsen p\xc3\xa5 et oppr\xc3\xb8r mot keiser Probus. Probus' h\xc3\xa6r, som var stasjonert i Sirmium (Sremska Mitrovica, Serbia), besluttet at de ikke ville g\xc3\xa5 i krig mot Carus og vendte seg mot sin keiser og drepte ham. Carus, som allerede var rundt seksti \xc3\xa5r gammel, ville etablere et dynasti og umiddelbart forfremmet han sine to s\xc3\xb8nner Carinus og Numerianus til rangen av c\xc3\xa6sar._NEWLINE_I 283 etterlot Carus sin eldste s\xc3\xb8nn Carinus med ansvaret for administrasjonen av den vestlige delen av Romerriket og tok med seg Numerianus og sin pretoriansk prefekt Arrius Aper for p\xc3\xa5 en storstilt milit\xc3\xa6r kampanje \xc3\xb8stover for \xc3\xa5 f\xc3\xb8re krig mot det persiske Sassanideriket. Sassanidene hadde p\xc3\xa5 denne tiden var innviklet i en innbyrdes strid om etterf\xc3\xb8lgere til tronen og var d\xc3\xa5rlig forberedt p\xc3\xa5 \xc3\xa5 m\xc3\xb8nstre forsvar mot romernes angrep._NEWLINE_I henhold til kilder som Zonaras, Eutropius og Festus, vant Carus en betydelig seier mot perserne, erobret byene Seleukia og Ktesifon p\xc3\xa5 motsatt side av Tigris i Mesopotamia (i dagens Irak). I feiringen av disse seirene tok Numerianus, Carinus og Carus alle \xc3\xa6restitlene Persicus Maximus. Den aldrende Carus d\xc3\xb8de br\xc3\xa5tt i juli eller tidlig i august 283, under en fryktelig storm, muligens grunnet en lynnedslag.\n_START_SECTION_\nNumerianus og Carinus som augusti\n_START_PARAGRAPH_\nMed Carus d\xc3\xb8d ble Numerianus og Carinus de nye augusti (keisere). Carinus forflyttet seg raskt fra Gallia (sin fars f\xc3\xb8dested) og til Roma, og kom fram i januar 284. Numerianus ble derimot v\xc3\xa6rende i \xc3\xb8st som ny kommandant for den store romerske h\xc3\xa6ren. De trakk seg velordnet og uten motstand ut av Mesopotamia ettersom den persiske kongen, Bahram II, fortsatt slet med \xc3\xa5 etablere sin autoritet._NEWLINE_Ved mars 284 hadde Numerianus fortsatt ikke kommet lengre enn til Emesa (Homs) i Syria; ved november, kun til Anatolia. I Emesa var han tilsynelatende fortsatte i live og ved god helse da han utstedte den eneste bevarte reskript i sitt navn der. Mynter ble preget med hans navn i Kyzikos (latin: Cyzicus; Mysia) en tid f\xc3\xb8r slutten av \xc3\xa5ret 284, men det er umulig \xc3\xa5 vite om han fortsatt var eksisterende for den romerske offentligheten ved dette tidspunktet._NEWLINE_Etter Emesa hadde Numerianus' stab, inkludert prefekten Arrius Aper, rapportert at Numerianus hadde f\xc3\xa5tt en betennelse i \xc3\xb8yene og m\xc3\xa5tte reise i en lukket vogn. Da h\xc3\xa6ren hadde kommet fram til Bitynia i Anatolia, mente en del av hans soldater at de luktet r\xc3\xa5tne lik fra vognen. De \xc3\xa5pnet forhenget til vognen og fant Numerianus d\xc3\xb8d.\n_START_SECTION_\nEtter Numerianus' d\xc3\xb8d\n_START_PARAGRAPH_\nArrius Aper var den som offisielt brakte videre nyheten om Numerianus' d\xc3\xb8d i Nicomedia (dagens \xc4\xb0zmit) i november 284. Numerianus' generaler og tribuner sammenkalte til et r\xc3\xa5d for \xc3\xa5 velge hans etterf\xc3\xb8lger og besluttet \xc3\xa5 g\xc3\xa5 for Diokletian som ny keiser. Han var kommandant for kavaleriavdelingen i den keiserlige livvakten. til tross for Apers fors\xc3\xb8k p\xc3\xa5 \xc3\xa5 samle st\xc3\xb8tte. H\xc3\xa6ren i \xc3\xb8st samlet seg p\xc3\xa5 en h\xc3\xb8yde utenfor Nicomedia  og enstemmig klappet for deres nye augustus. Diocletian aksepterte den keiserlige purpurkappen og l\xc3\xb8ftet sitt sverd opp mot solens lys, sverget en ed hvor han nektet \xc3\xa5 ta ansvaret for Numerianus' d\xc3\xb8d. Han forsikret isteden at Arrius Aper hadde drept Numerianus og skjult ud\xc3\xa5den. I fullt utsyn for h\xc3\xa6ren, snudde han seg og drepte Aper der han sto."